再和胡右丞視學
作者：呂陶
朝代：宋

paragraphs: 士有幸不幸，所逢皆一時。
道隆學自正，文敝俗亦衰。
匪惟古今異，況復好惡隨。
觀詩不觀政，爭議毓與基。
窮經不窮法，區區論桓僖。
必得大匠誨，然後圓中規。
譬欲攷躔度，亦先由渾儀。
所以君子教，衆材無棄遺。
公来鎮西州，爲民張四維。
且曰化未孚，執咎歸之誰。
醇醲造禮義，偷薄生夸毗。
予其本庠序，動以經爲師。
善道易牖進，應和如壎箎。
自此石室生，處躬無匪彛。
勤誠戒挑達，美頌贊緝熙。
屢聞講鼓集，不見儒冠欹。
遠或千里至，篋笥相携持。
公堂坐無地，布滿東西垂。
學殖務栽培，心茅悉芟夷。
前瞻數仞牆，競欲趨公扉。
謂公富經術，執卷将問逵。
誦公勤學篇，華柔鄙玄暉。
杏壇乘春風，一日千萬枝。
昔公長烏臺，奏囊成殿帷。
藥石盡晦密，世人罕聞知。
今公倡儒教，羣情革其非。
道勝逢大壯，文明契重離。
繼有巨篇作，拜貺如受龜。
咸韶奏清廟，音中爽與蕤。
琳琅聚寶肆，亘夜騰晶輝。
蛙鼓畏不鳴，鼠璞羞路岐。
信矣蜀政美，聲聞已四馳。
海宇翹首望，天高終聽卑。
行聞十行詔，匪朝促公歸。
雖欲在泮飲，盛事安可期。